ગુજરાતમાં વાર-તહેવારે લોકમેળાનું અનેરૂ મહત્વ છે. તેમાય વડગામ તાલુકાના રૂપાલનો સાતમનો અને બીજા જ દિવસે આવતો વડગામમાં જન્માષ્ટમીનો મેળો એટલે પૂછવું જ શું. વડગામ પંથકના આ બંને લોકમેળા ઉત્સવમાં ચાર ચાંદ લગાવી દે છે. ધાર્મિક અને રંગીલા વડગામ પંથકના આ મેળાને માણવા માત્ર વડગામ પંથકના જ નહીં જિલ્લાભરમાંથી અનેક લોકો ઉમટી પડે છે. નાના-મોટા સૌ કોઈ મેળાના રંગમાં રંગીન બની જાય છે. મેળામાં હજારો લોકો આવે છે. સંસ્કૃતિની પરંપરા જાળવતા મેળા એક-બીજાને નજીક લાવે છે. અને લોકો રોજબરોજના કામોથી અળગા રહીને પરિવાર સાથે આનંદ પ્રમોદ માણે છે. જો કે સમયના બદલાવ સાથે વડગામ પંથકમા દર વર્ષે પરંપરાગત રીતે યોજાતા સાતમ-આઠમના મેળામાં પણ બદલાવ આવ્યો છે.